CELEX: 31988D0457
Language: el
Date: 1988-07-01 00:00:00
Title: 88/457/ΕΟΚ: Απόφαση της Επιτροπής της 1ης Ιουλίου 1988 για την έγκριση της τροποποίησης του προγράμματος για την ανάπτυξη της γεωργίας στις μειονεκτικές περιοχές της Βόρειας Ιρλανδίας σύμφωνα με τον κανονισμό (ΕΟΚ) αριθ. 1942/81 (Το κείμενο στην αγγλική γλώσσα είναι το μόνο αυθεντικό)

Avis juridique important

|

31988D0457

88/457/ΕΟΚ: Απόφαση της Επιτροπής της 1ης Ιουλίου 1988 για την έγκριση της τροποποίησης του προγράμματος για την ανάπτυξη της γεωργίας στις μειονεκτικές περιοχές της Βόρειας Ιρλανδίας σύμφωνα με τον κανονισμό (ΕΟΚ) αριθ. 1942/81 (Το κείμενο στην αγγλική γλώσσα είναι το μόνο αυθεντικό)  

Επίσημη Εφημερίδα αριθ. L 221 της 12/08/1988 σ. 0055 - 0056

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 1ης Ιουλίου 1988  για την έγκριση της τροποποίησης του προγράμματος για την ανάπτυξη της γεωργίας στις μειονεκτικές περιοχές της Βόρειας Ιρλανδίας σύμφωνα με τον κανονισμό (ΕΟΚ) αριθ. 1942/81  (Το κείμενο στην αγγλική γλώσσα είναι το μόνο αυθεντικό)  (88/457/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 1942/81 του Συμβουλίου της 30ής Ιουνίου 1981 για την προώθηση της γεωργικής ανάπτυξης στις μειονεκτικές περιοχές της Βόρειας Ιρλανδίας (1), όπως τροποποιήθηκε τελευταία από τον κανονισμό (ΕΟΚ) αριθ. 3156/87 (2), και ιδίως το άρθρο 3 παράγραφος 2,  Εκτιμώντας:  ότι η κυβέρνηση του Ηνωμένου Βασιλείου υπέβαλε στην Επιτροπή, στις 24 Μαρτίου 1988, τροποποιημένο πρόγραμμα γεωργικής ανάπτυξης για τις μειονεκτικές περιοχές της Βόρειας Ιρλανδίας·  ότι το εν λόγω πρόγραμμα περιλαμβάνει όλες τις πληροφορίες που απαριθμούνται στο άρθρο 2 του κανονισμού (ΕΟΚ) αριθ. 1942/81 πράγμα το οποίο εξασφαλίζει ότι μπορούν να επιτευχθούν οι στόχοι του εν λόγω κανονισμού·  ότι το πρόγραμμα προβλέπει μεγαλύτερη διάρκεια και υψηλότερο συνολικό ποσό δημοσίων δαπανών απ' ότι προβλέπεται σχετικά στον κανονισμό (ΕΟΚ) αριθ. 1942/81·  ότι, ωστόσο, τα όρια όσον αφορά το επίπεδο της ενίσχυσης δεν υπερβαίνουν κανένα όριο αυτού του κανονισμού και τους περιορισμούς που καθορίζονται στον κανονισμό του Συμβουλίου (ΕΟΚ) αριθ. 797/85 της 12ης Μαρτίου 1985 σχετικά με τη βελτίωση της αποτελεσματικότητας των γεωργικών διαρθρώσεων (3), όπως τροποποιήθηκε τελευταία από τον κανονισμό (ΕΟΚ) αριθ. 3913/87 (4) και η συμμετοχή του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Προσανατολισμού ορίζεται σε 57 εκατομμύρια ECU για τη διάρκεια του προγράμματος ·  ότι, σύμφωνα με το άρθρο 15 του κανονισμού (ΕΟΚ) αριθ. 1942/81, είναι αναγκαίο να καθορισθεί, σε συμφωνία με το Ηνωμένο Βασίλειο, ο τρόπος με τον οποίο παρέχονται περιοδικώς οι πληροφορίες για την πορεία του προγράμματος· ότι, ως εκ τούτου, πρέπει να τροποποιηθεί η απόφαση της Επιτροπής της 13ης Ιουλίου 1982 σχετικά με τη θέσπιση των λεπτομερειών για την περιοδική παροχή πληροφοριών σχετικά με την πορεία της εφαρμογής του προγράμματος που αφορά την προώθηση της γεωργικής ανάπτυξης στις μειονεκτικές περιοχές σύμφωνα με τον κανονισμό του Συμβουλίου (ΕΟΚ) αριθ. 1942/81 (5)·  ότι ζητήθηκε η γνώμη της επιτροπής του ΕΓΤΠΕ σχετικά με τα δημοσιονομικά θέματα·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Εγκρίνεται το τροποποιημένο πρόγραμμα για τη γεωργική ανάπτυξη των μειονεκτικών περιοχών της Βόρειας Ιρλανδίας, το οποίο ανακοινώθηκε από το Ηνωμένο Βασίλειο στις 24 Μαρτίου 1988 σύμφωνα με τον κανονισμό (ΕΟΚ) αριθ. 1942/81, όπως τροποποιήθηκε από τον κανονισμό (ΕΟΚ) αριθ. 3156/87.  Άρθρο 2  Εκτός από τις πληροφορίες που παρέχονται ετησίως σύμφωνα με την απόφαση της Επιτροπής της 13ης Ιουλίου 1982, το Ηνωμένο Βασίλειο θα παρέχει κάθε χρόνο τις πληροφορίες που περιλαμβάνονται στο παράρτημα της παρούσας απόφασης.  Άρθρο 3  Η παρούσα απόφαση απευθύνεται στο Ηνωμένο Βασίλειο.  Βρυξέλλες, 1 Ιουλίου 1988.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 197 της 20. 7. 1981, σ. 17.  (2) ΕΕ αριθ. L 301 της 24. 10. 1987, σ. 1.  (3) ΕΕ αριθ. L 93 της 30. 3. 1985, σ. 1.  (4) ΕΕ αριθ. L 369 της 29. 12. 1987, σ. 2.  (5) C(82) 571 (δεν έχει δημοσιευθεί).  ΠΑΡΑΡΤΗΜΑ  Εφαρμογή του κανονισμού (ΕΟΚ) αριθ. 1942/81 - Επιτάχυνση της γεωργικής ανάπτυξης στις μειονεκτικές περιοχές της Βόρειας Ιρλανδίας  Πληροφορίες που πρέπει να παρέχονται ετησίως πριν από την 1η Μαΐου  4. Χειμερινή διατροφή και προστασία του περιβάλλοντος  α) Ενσίρωση χορτονομής συμπεριλαμβανομένων των τάφρων για την συλλογή των υγρών της ενσίρωσης  Αριθμός κατόχων εκμεταλλεύσεων που επωφελούνται από την ενίσχυση.  Δυναμικότητα ενσίρωσης.  Συνολική καταβαλλόμενη ενίσχυση.  β) Αποθήκευση ζωικών αποβλήτων  Αριθμός κατόχων εκμεταλλεύσεων που επωφελούνται από την ενίσχυση.  Δυναμικότητα αποθήκευσης ζωικών αποβλήτων.  Συνολική καταβαλλόμενη ενίσχυση.